钦定古今图书集成/理学汇编/文学典/第184卷 > 《赋赋》〈以赋有古诗之风为韵〉白居易
## 钦定古今图书集成/理学汇编/文学典/第184卷 > 《赋赋》〈以赋有古诗之风为韵〉白居易

赋者，古诗之流也。始草创于荀、宋，渐恢张于贾、马。冰
生乎水，初变本于典坟；青出于蓝，复增华于《风》《雅》，而
后谐四声，祛八病，信斯文之美者。我国家恐文道寖
衰，颂声陵迟，乃举多士，命有司酌遗风于三代，详变
雅于一时。全取其名，则号之为赋；杂用其体，亦不违
乎《诗》。四始尽在，六艺无遗。是谓艺文之警策，述作之
元龟。观夫义类错综，词彩分布。文谐宫律，言中章句。
华而不艳，美而有度。雅音浏亮，必先体物以成章；逸
思飘飖，不独登高而能赋。其工者，究精微，穷旨趣，何
惭两京于班固。其妙者，抽秘思，骋妍词，岂谢《三都》于
《左思》。掩黄绢之丽藻，吐白凤之奇姿。振金声于寰海，
增纸价于京师。则《长杨》《羽猎》之徒，胡可比也？景福《灵
光》之作，未足多之。所谓立意为先，能文为主。炳如绩
素，铿若钟鼓。郁郁哉溢目之黼黻，洋洋乎盈耳之《韶》
《武》，信可以凌轹《风》《骚》，超逸今古者也。今吾君网罗六
艺，澄汰九流，微才无忽，片善是求。况赋者雅之列，颂
之俦，可以润色鸿业，可以发挥皇猷。客有自谓握灵
蛇之珠者，岂斯文而不收。〈一作岂可弃斯文而不收〉